Procurorii anticorupție fac, miercuri, peste 20 de percheziţii domiciliare la "persoane specializate în identificarea şi însuşirea nelegală a unor bunuri imobile, ce au aparţinut unor persoane decedate, cu prejudicierea moştenitorilor legali", relatează Radio România Actualități.
Potrivit rechizitoriului, profitul obţinut din tranzacţionarea ulterioară a acelor locuințe se apropie de 1,5 milioane de lei.
Descinderi la adrese din municipiul București și din județele Prahova și Vâlcea
"În cursul zilei de 13 martie 2024, ca urmare a obținerii autorizărilor legale de la instanța competentă, sunt efectuate percheziții domiciliare în 22 locații situate în municipiul București și județele Prahova și Vâlcea reprezentând domiciliile unor persoane fizice și sediile unor societăți comerciale.
În cauză, procurorii beneficiază de sprijin din partea ofițerilor de poliție din cadrul DGPMB – Serviciul Investigații Criminale, care au fost delegați să desfășoare mai multe activități procedurale, din partea lucrătorilor din cadrul DGPMB – Serviciul Acțiuni Speciale și din partea Brigăzii Speciale de Intervenție a Jandarmeriei.
Raportat la actele procedurale efectuate în prezenta cauză, precizăm că, atunci când împrejurările vor permite, vom fi în măsură să oferim detalii suplimentare", se precizează într-un comunicat DNA.
La percheziţii participă mai multe structuri de forță, printre care şi Brigada Specială de Intervenţie a Jandarmeriei.